Riana Scheepers se hoop, vrees en lewenslesse | SARIE
Riana Scheepers se hoop, vrees en lewenslesse	deur Suzette Truter
EK HOOP Ek het áltyd hoop. Jy moet net jou antennas uitsteek vir wonderwerke en in eenvoud na die lewe kyk. Daar gebeur daagliks fantastiese goed. Ek glo in die wet van ekwilibrium. Daar is laagtepunte, maar die hoogtepunte sal weer kom.
EK IS BANG nee, ek is nie 'n bang mens nie. Bloot prakties. Ek het op 'n plaas grootgeword, met formidabele vroue soos my ouma Willemien. Daar was nie iets soos jy is te jonk of te broos of 'n vrou en daarom kan jy nie. As iets na jou kant toe kom, hanteer jy dit. Ek het gereis, van Suid-Amerika tot in die Oosblok, sonder geld en sonder vrees. Dalk ook maar domonnosel.
die gehalte van lewe in ons land kry nie genoeg aandag nie, ons het nie genoeg respek vir die menslike vorm van lewe nie. By die dokter kry ek vier meisies, elk met 'n baba in diearms. Die jongste is 14. Ek kom agter hulle kry babas nie nét vir die finansiële voordeel nie, maar ook vanweë die respek wat dit bring. Sy is nie meer 'n nikswerd kind nie, sy is 'n ma met 'n kind, en dus behandel die gemeenskap haar met respek. Maar jy kan mos nie net nóg kinders hê nie . . . wat van die waarde van lewe?
kinders lees te min. My hart krimp ineen as 'n gr. 6-kind nie kán nie. Ek en Suzette Kotzé-Myburgh het pas die Die nuwe kinderverseboek saamgestel, wat in 2008 verskyn,moderne versies kompleet met rekenaarmuise en aliens. Poësie kry kinders aan die lees.
Jy weet nooit wanneer die groot liefde jou tref nie. Dit kan jou enige tyd verras – al is jy hoe onafhanklik en oortuig dat jy nie 'n man nodig het nie. Ek was totaal onvoorbereid. Vandag, vier jaar ná ons troue, het ek my man, Johann, liewer as ooit tevore.
Baie vroue is bang vir alleenheid en droefnis. Hulle kan nie dink dat hulle eendag alleen moet leef nie. Maar jy hoef nie reddeloos te wees nie. Dis vervullend om die volle register vanjou emosies te hanteer. Ons moet juis verdriet beleef en deurleef, want soos geluk, kan dit 'n ongewone beeldskone ervaring wees.
As rubriek-raadgewer in 'n tydskrif kry ek weekliks tot honderd briewe. En dieselfde probleme kom pal na vore. Eerstens: Jaloesie, besitlikheid en wantroue wat katastrofale afmetings kan aanneem. Dan: Ontrouheid – as vertroue eers een maal verbreek is, vergeet maar van 'n normale verhouding. Jy kan lap, berading kry . . . maar die unieke band tussen twee geliefdes is nooit weer dieselfde nie. Derdens: Lesers wat sê hulle is gay en wil weet hoe om vir hul ouers te vertel.